paragraph_text: Alexander je rođen u dobro stojećoj aristokratskoj obitelji, školovanje je započeo u engleskim javnim školama ali se naknadno prebacio na Sandhurst gdje se školovao za vojnog časnika. Ugled je stekao svojim aktivnostima u Prvom svjetskom ratu u kojem je zaslužio brojna priznanja i odlikovanja. Završio je Imperial Defence College, a zbog svoga djelovanja u Prvom svjetskom ratu od 1934. pa do 1938. služio je u Indiji te je sudjelovao u gušenje ustanaka. Alexander je na početku Drugog svjetskog rata, u činu general bojnika, zapovijedao 1. pješačkom divizijom tijekom njezinog boravka u Francuskoj. Početkom bitke za Francusku, Britanski ekspedicijski korpus našao se pod velikim pritiskom njemačkih jedinica, te se počeo povlačiti. Alexander je imenovan zapovjednikom njegovog I. Korpusa te je uspješno rukovodio njegovom evakuacijom kod Dunkerquea.